2007ko martxoaren 28ko epaia, Andaluziako Gobernuak maiatzaren 24ko 5/2002 Errege Dekretu-legea dela-eta (langabeziatik babesteko sistema erreformatzeko eta lan-aukerak areagotzekoa) aurkeztutako konstituzionaltasun-errekurtsoari buruzkoa.
a) Aurrekariak
-
Nork abiarazi duen errekurtsoa: Andaluziako Juntak (4781/2002 zk.).
-
Zein arauren aurka abiarazi duen errerkurtsoa: - 5/2002 Errege Dekretu-legea, maiatzaren 24koa, langabeziatik babesteko sistema erreformatzeko eta lan-aukerak areagotzekoa.
-
Arauaren zein zatiren kontra abiarazten den errekurtsoa: Errege Dekretu-lege osoaren kontra; edo, Errege Dekretu-lege osoaren kontra onartu ezean, arau horren 2. artikuluaren 1. paragrafoaren eta 3. paragrafoaren kontra.
-
Errekurtsoaren zergatia: Autonomia-erkidego horrek uste du Errege Dekretu-lege horretan ez direla bete Konstituzioaren 86.1 artikuluak Errege Dekretu-legeak egiteko ezartzen dituen baldintzak, alegia, premia aparteko eta presazkoa izatea. Beste alde batetik, izapide-aldiko soldaten arauketa berria jartzen du auzitan, Konstituzioaren 9., 14., 40., 53. eta 83. artikuluak urratzeagatik.
b) Iruzkin-laburpena
1. “Metatutako konstituzionaltasun-errekurtsoen edukia aztertzen hasi aurretik, kontu bat aztertu behar da lehenik: baliteke errekurtso horien xedea dagoeneko galdurik  egotea. Izan ere, 5/2000 Errege Lege-dekretuaren kontra ezarri ziren, eta arau hori indargabeturik geratu zen abenduaren 12ko 45/2002 Legearen indargabetze-xedapen bakarraren bitartez (e hizkia) lege gisa izapidetu zelarik, Espainiako Konstituzioaren 86.3 artikuluan ezarritako prozeduraren bidez.”

“Hau da lehenik kontuan hartu beharrekoa: 5/2002 Errege lege-dekretu hori, aipatu dugunez, berariaz indargabetu zen abenduaren 12ko 45/2002 Legearen indargabetze-xedapen bakarraren bitartez (e hizkia) lege gisa izapidetu zelarik, Espainiako Konstituzioaren 86.3 artikuluan ezarritako prozeduraren bidez, eta, hala, hemen auzitan jarritako arauek indarra galdu zuten.
Horrez gain, 45/2002 Legeak, aurkaratutako Errege Lege-dekretua formalki indargabetu ez ezik, bertan arautzen ziren erakunde juridikoen arauketa materialaren funtsa aldatu ere egin zuen, hain zuzen ere konstituzionaltasuna zalantzazkoa zutela jotzen zen alderdietan”.
“Horrenbestez, gure doktrinari jarraituz, ondorioa hau da ezinbestean, galdu dutela beren xedea honako konstituzionaltasun-kexu hauek guztiek: bigarren artikuluaren lehen eta hirugarren paragrafoei dagozkienak, hirugarren artikuluaren lehenbiziko paragrafoari dagokionak eta 5/2002 Errege Dekretu-legearen laugarren artikuluaren 2. zenbakiaren a) letrari dagokionak, indargabeturik geratu baitira arau horiek guztiak abenduaren 12ko 45/2002 Legea indarrean sartuz geroztik.”.
“Gure analisiak ebatzi beharko du ea Konstituzioaren ikuspuntutik zilegia den edo ez Gobernuak Errege lege-dekretu horretaz egin duen erabilera, errekurtso-egileek arrazoitzat agertu dituzten gainerako argudioak aztertzera sartu gabe. Izan ere, 45/2002 Legea indarrean sartuz geroztik, argudio horiek xede dituzten arauak indargabeturik daude formalki, eta, gainera, Lege horrek aldaketa handia eragin zuen arau horietan, hain zuzen ere,  konstituzionaltasun-kexuaren xede ziren alderdiak ezabatu baitziren.” (4. OJ).
2. “Hemen eztabaidatzen den konstituzionaltasun-auzia aztertzen hasteko, Konstituzio-auzitegiak premia aparteko eta presazkoaren inguruan ezarritako doktrina gogoratu behar dugu lehenik, horixe baita Espainiako Konstituzioaren 86.1 artikuluak gobernuari ezartzen dion aurretiazko baldintza Dekretu-legeak emateko salbuespenezko legegintza-ahala erabiltzeko. Doktrina hori oraintsuko epai hauetan dago laburbildurik: Konstituzio-auzitegiaren uztailaren 7ko 189/2005 epaia (3. OJ) eta abenduaren 15eko 329/2004 epaia (5. OJ); nolanahi ere, funtsean, honako beste epai hauetan jasotako doktrina biltzen da, Konstituzio-auzitegiaren urriaren 28ko 182/1997 epaia, urtarrilaren 17ko 11/2002 epaia eta uztailaren 3ko 137/2003 epaia.”

“Konstituzio-auzitegi honen kontrol-ahalmenaren funtsa hau da: Konstituzio-auzitegiak zaindu behar du, alde batetik, ea organo politikoek, “premia presazko eta apartekoaren” egoera badela era esplizitu eta arrazoituan adierazi ote duten. Eta, bestetik, ea egokitasun- eta zentzu-loturarik ba ote dagoen Errege Dekretu-legea egiteko gaitasuna ematen duen egoeraren eta Dekretu-legean (KAE 29/1982, maiatzaren 31koa, 3. OJ)” onartzen diren neurrien artean; alegia, neurri horiek ba ote duten kongruentziarik edo lotura zuzenik aurre egin nahi zaion egoerarekin (KAE 182/1997, urriaren 28koa, 3. OJ).  Horrek ez du esan nahi Errege Dekretu-legean beti eman behar direnik esplizituki egoera aparteko eta presazkoaren zergatiak; aurretiazko baldintza hori berdin-berdin ondoriozta baitaiteke hainbat elementutatik”. (6. OJ).
3. Ondoren, auzitegiak Errege lege-dekretuaren hitzaurrea eta arau horri buruz parlamentuan egindako berrespen-izapidean sortutako eztabaida aztertzen ditu bereziki, Gobernuak salbuespenezko tresna hori erabiltzeko eman zituen arrazoiak eta inguruabarrak jakiteko.
Azterketa hori egin ondoren ondoren, Konstituzio-auzitegiak dio Errege lege-dekretuaren hitzaurrean jasotzen diren “justizia sozialeko arrazoiak” (babes hori orain arte halakorik ez zuten gizataldeei hedatzeko, hain zuzen) ez direla baldintza egokiak  araugintza-tresna hori erabiltzeko, alegia, ez direla arrazoi premia aparteko eta presazkoa zegoela esateko. Legegintza-neurri batek babes sozialeko sistema hedatzea eta aplikazio-eremu horretan ordura arte babesik ez zuten pertsonak sartzea ez da, berez, presazko legegintzaren baliabidea erabiltzeko arrazoi, baldin eta ez bada egiaztatzen neurria berehala indarrean sartzea dela aparteko eta presazko premia. Kontrakoak esan nahiko luke legegintza-prozedura arruntean sartzea, besterik gabe, babes sozialeko sistema hobetzeko neurri oro, baldin eta gizatalde jakinen bati lagundu ahal badio, eta, are eta gehiago, erabaki oro, baldin eta haren hartzaileei onura ekarri ahal badie, eta hori, argi dago, ez dator bat gure konstituzio-ereduarekin. Bestalde, gainera, beharrezkoa da kontuan hartzea posible dela babes sozialeko sistema hedatzeko neurri batek ekarriko dituen onuren aplikazio aurreratzea, horretarako legegintza-prozedurari eragin gabe, hasiera batean behintzat. Aski da araua denboran zehar antolatzeko teknikak baliatzea, eta, kasu honetan, gizatalde horri ustez ekarriko dion onura ez da nahikoa arrazoi premia aparteko eta presazkoa dagoela esateko. Ez arau horren hitzaurrean, ez parlamentuan egindako berrespen-eztabaidan ere, ez dira premia horren arrazoiak ondorioztatzen. (8. OJ).
“Horren gisako gogoetak egin behar dira arauaren hitzaurrean baliatzen den beste argudio osagarriari buruz ere, alegia, helburuak lortzea eragozten edo zailtzen duten jokabideak saihesteko beharrizanari buruz. Zeren eta, gerta bailiteke, neurri baten eraginkortasuna galaraz dezaketen jokabideak eragoztearren (KAren 111/1983 epaia, abenduaren 2koa, 6. OJ) gauzak berehala bideratu behar izatea. Kasu honetan, hain zuzen ere: neurriaren hartzaile izango diren pertsonek, legegintza-prozedura tramitatu bitartean, neurriaren eraginkortasuna mugatzeko edo eragozteko ekintzak edo jokabideak gauza ditzaketenean, jokabide horiek eragozteko eta zuzentzeko beste mekanismorik ez dagoelarik. Nolanahi ere, Errege Dekretu-legeak  proposatzen duen lege-aldaketan ez dago horrelako arriskurik.”.  (9. OJ).
4. Honela dio Konstituzio-auzitegiak: “Auzitan jarritako Errege Lege-dekretu horren xedeak (langabeziatik babesteko sistemaren erreforma egiten du, eta, era mugatuago batean, kaleratzearen aurkako babesaren zenbait alderdi erreformatzen ditu) ekonomiaren eta enpleguaren arloetan azaleratzen ari den arazo bati aurre egiteko presazko ekintza bat baino gehiago, areago dirudi ahalegin bat, indarrean den araudia hobeki egokitzeko gorabehera horien bilakaerari. Hain zuzen ere, egokitze horren bitartez, “Enplegurako Europar Estrategiarekin bat etorriz”, gainditu egin nahi da langabeziatik babesteko ohiko ikuspegia, alegia, diru-laguntzak izatea langabeziatik babesteko bitarteko bakarra, eta, bestalde, langabetuaren laneratzea sustatu nahi da, hura babesteko bitartekorik onena delakoan. Hala adierazi du Gobernuak Lan eta Gizarte Gaietarako Ministerioaren bitartez, Parlamentuko berrespen-eztabaidan. (10. OJ)
5. “Ondorioztatu beharra daukagu, adierazitako guztiagatik, orain aztertzen ari garen arau honen kasuan, Gobernuak ez duela inolako arrazoibiderik aurkeztu EKren 86.1 artikuluan eskatzen diren baldintzak egiaz gertatzen direla adierazteko. Errege Dekretu-legearen hitzaurrean aipatzen diren argudioak arras teorikoak eta abstraktuak dira - eragotzi egiten baitute errealitatearekin alderatzeko kontrola- eta, gainera, Parlamentuko berrespen-eztabaidan Gobernuak erakutsi izan duen errealitatearen ikuspuntuarekin, indarra ere kendu zaie argudio horiei, eta, batzuetan, baita neutralizatu ere. Nolanahi ere, ez dira inon justifikatu zeintzuk izango liratekeen kalteak eta eragozpenak Parlamentuko ohiko legegintza-prozeduran presazko tramitazioa erabiliz gero. (12. OJ).
6. “Hemen aztertzen dugun arau honen kasuan, Gobernuak ez du justifikaziorik aurkeztu eskatzen diren baldintzak betetzen diren edo ez hautemateko. Ondorioz, pilatutako kontituzionaltasun-errekurtsoak onetsi egin behar dira ezinbestean, errekurtsoaren gainerako arrazoiak aztertzeko beharrik gabe, eta maiatzaren 24ko 5/2002 Errege Dekretu-legea (langabeziatik babesteko sistema erreformatzeko eta lan-aukerak areagotzeko presazko neurriei buruzkoa) Konstituzioaren aurkako eta deusez jo behar da, EKaren 86.1 artikulua urratzeagatik.” 

Ondorioz, Konstituzio-auzitegiak “konstituzionaltasun-errekurtsoa onestea” ebatzi du.
